**Előterjesztés**

**Alsószentiván Község Önkormányzata Képviselő-testületének**

**2021. január hónapban tartandó nyilvános ülésére**

**Napirendi pont:** Határozati javaslat az önkormányzati hivatalnál foglalkoztatott köztisztviselők vonatkozásában magasabb összegű illetményalap megállapításáról szóló rendelet-tervezet véleményezéséről

**Előterjesztő:** Csalovszkiné Mezei Zsuzsanna jegyző

***Tisztelt Képviselő-testület!***

Magyarország 2020. évi központi költségvetéséről szóló 2020. évi XC. törvény 61.§ (6) bekezdése 2021. január 1. nappal lépett hatályba, amely kimondja, hogy

„58.§ (6) A helyi önkormányzat képviselő-testülete rendeletben a 2021. évben - az önkormányzat saját forrásai terhére - a helyi önkormányzat képviselő-testületének polgármesteri hivatalánál, közterület-felügyeleténél, illetve a közös önkormányzati hivatalnál foglalkoztatott köztisztviselők vonatkozásában - a közszolgálati tisztviselőkről szóló [**2011. évi CXCIX. törvényben**](https://www.optijus.hu/optijus/lawtext/A1100199.TV/tvalid/2020.1.1./tsid/) foglaltaktól eltérően - az (1) bekezdésben meghatározottnál magasabb összegben állapíthatja meg az illetményalapot. A magasabb illetményalap szerint megállapított havi illetmény nem haladhatja meg a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset tízszeresét. Személyi illetmény esetén e bekezdés szabályai akként alkalmazandók, hogy pótlék ez esetben sem fizethető.”

A 2017. évben volt először lehetőség arra, hogy a 38.650 Ft összegű köztisztviselői illetményalap megemelésre kerüljön. 2017. és 2018. évben a képviselő-testület által rendeletben megállapított illetményalap 45.000 Ft összegű volt.

A belügyminiszter Magyarország 2019. évi központi költségvetéséről szóló 2018. évi L. törvény 3. melléklet I. 12. pont szerint „Kiegyenlítő bérrendezési alap támogatására” írt ki pályázatot, mely benyújtásának feltétele volt, hogy a települési önkormányzatnak vállalnia kellett, hogy az illetményalapot 2019. évre vonatkozóan (2019. január 1-jétől kezdődően) a Kvtv.-ben rögzítettekhez képest legalább 20%-kal emelt összegben, azaz legalább 46.380 Ft-ban állapítja meg. Ezt a képviselő-testületek meg is tették, az előző évben a köztisztviselők egységesen magasabb bért kaptak.

A 2020. évi költségvetésbe a „Kiegyenlítő bérrendezési alap támogatására” elnevezésű pályázaton tavaly kapott támogatás már beépítésre kerül, így a közös hivatalok számára biztosított állami finanszírozás összege ennyivel magasabb lesz, így javaslom, hogy a köztisztviselői illetményalap az előző évivel azonos mértékben, 46.380 Ft-ban kerüljön megállapításra.

Az előterjesztés melléklete a rendelet-tervezet.

Alsószentiván, 2021. január 14.

Csalovszkiné Mezei Zsuzsanna

jegyző

HATÁROZATI JAVASLAT

Alsószentiván Község Önkormányzata Képviselő-testületének

…../2021. (……) határozata

az önkormányzati hivatalnál foglalkoztatott köztisztviselők vonatkozásában magasabb összegű illetményalap megállapításáról szóló véleményezéséről

Alsószentiván Község Önkormányzata Képviselő-testülete hatáskörében eljáró Polgármesterként „a veszélyhelyzet kihirdetéséről” szóló 478/2020. (XI. 3.) Korm. rendelet továbbá a  veszélyhelyzetben alkalmazandó  „a katasztrófavédelemről és a hozzá kapcsolódó egyes törvények módosításáról” szóló 2011. évi CXXVIII. törvény 46. §. (4) bekezdésében kapott felhatalmazás alapján az alábbiakról rendelkezem:

Alsószentiván Község Önkormányzata polgármestereként az önkormányzati hivatalnál foglalkoztatott köztisztviselők vonatkozásában magasabb összegű illetményalap megállapításáról szóló rendelet-tervezet tartalmával egyetértek.

Felelős: Husvéth Imre polgármester

Határidő: azonnal

„Tervezet”

Alap Község Önkormányzata Képviselő-testületének

…/2021. (….) önkormányzati rendelete

**az önkormányzati hivatalnál foglalkoztatott köztisztviselők vonatkozásában magasabb összegű illetményalap megállapításáról**

Alap Község Önkormányzat Képviselő-testületének feladat- és hatáskörében eljáró Alap Község Polgármestere, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése értelmében, „Magyarország 2021. évi központi költségvetéséről” szóló 2020. évi XC. törvény 61.§ (6) bekezdésében kapott felhatalmazás alapján – az Alapi Közös Önkormányzati Hivatal létrehozására és működtetésére vonatkozó Megállapodás 15.4 pontja alapján véleményezési jogkörében eljáró Alsószentiván Község Önkormányzata Képviselő-testületének feladat és hatáskörében eljáró polgármester és Sárszentágota Község Önkormányzata Képviselő-testületének feladat és hatáskörében eljáró polgármester véleményének kikérésével - az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1.§**  Alap Község Önkormányzatának Képviselő-testülete az Alapi Közös Önkormányzati Hivatal által foglalkoztatott köztisztviselők illetményalapját 46.380 Ft-ban állapítja meg.

**2.§** (1) Ez a rendelet a kihirdetését követő napon lép hatályba.

(2) Hatályát veszti Alap Község Önkormányzatának 2/2020. (II. 18.) önkormányzati rendelete.

**Szalai János Milán Csalovszkiné Mezei Zsuzsanna**

**polgármester jegyző**

***KIHIRDETÉSI ZÁRADÉK***

A rendelet a mai napon kihirdetésre került.

Alap, 2021. január …..

Csalovszkiné Mezei Zsuzsanna

jegyző